钦定古今图书集成/理学汇编/文学典/第118卷 > 胡梅
## 钦定古今图书集成/理学汇编/文学典/第118卷 > 胡梅

按《列朝诗集》：梅字白叔，生于阛阓，少警悟能诗。白晳
美须眉，口多微词，翩翩自喜，晚而目眵。家贫无子，卖
药吴门市，自号瞽医。以馀赀买石，建二幢于天池、华
山，以表归心。然其于诗，结习愈甚。东莱姜如须为疏
募刻之。庚寅冬，病卒，抚其诗属友人曰：“为我请于虞
山，得数行为序，死可瞑矣。”徐元叹怜其意，选其诗十
馀首，余录而存之。白叔尝游三山，寓曹能始石仓园。
能始序其诗曰：“作诗先辨雅俗二字。黄鲁直云：‘子弟
凡病皆可医，惟俗不可医。然惟读书可以胜之。此即
谈艺之法也’。”余与白叔论诗，譬如书者、奕者、讴者，未
有传授，罕窥古法，而但本一己之聪明，则必趋于邪
路，终其身不能精进。世人往往畏难而乐其所易，势
不可挽，祇误一世耳。白叔之为诗，避俗套如汤火驱
使己意，如石工之砧岩，篙师之下，滩濑所未免者，
有斧凿痕及喧豗声耳。予故不为字剖句析，辄用古
人讽之，以为宁舒迟，毋急遽，亦古法也。白叔之诗，未
能参预格律，而殊有诗意纤妍之语，多从草次输写
中迸出，亦其性灵流逸，去俗远而去诗近也。武塘夏
雪子曰：“知白叔者，远有三山，近有虞山，三山者，能始
也。”余故录能始之言以存白叔，不独见“能始”之知白
叔，亦以见能始之知《诗》也。